शंकर के ग्रंथों की संक्षिप्त विवेचना के इस क्रम में हम इस कड़ी में उनकी काव्य रचना ‘सौन्दर्य लहरी’ की चर्चा करेंगे। मूलतः सौन्दर्य लहरी तंत्र को साहित्य की परम्परा का ग्रंथ कहा जा सकता है क्योंकि इसमें सभी प्रकार की सिद्धियों को प्राप्त करने के साधन निहित हैं। साधना पथ पर अग्रसर होने के लिए यह एक अद्भुत ग्रंथ है। प्राचीन काल से चली आ रही शाक्त साधना के अनेक पक्षों को इस ग्रंथ में पिरोया गया है। इस ग्रंथ में साधना के अमोघ प्रयोग निहित हैं। इसकी भाषा प्रांजलता भी सौंदयपूर्ण है, जिसमें श्री शंकर का वर्णन चातुर्य झलकता है। सौंदर्य लहरी आदि शंकराचार्य की एक कालजयी रचना है।